
	1.
	בחוק סדר הדין הפלילי [נוסח משולב], התשמ"ב–1982[footnoteRef:2], בסעיף 240 –  [2:  ס"ח התשמ"ב, עמ' 43. ] 


	
	
	(1)	אחרי סעיף קטן (א) יבוא:

	
	
	
	"(א1)	נגזר דינו של הנאשם כאמור בסעיף זה, רשאי בית המשפט, על פי בקשת הנידון, לבטל את הדיון לרבות את הכרעת הדין וגזר הדין אם ניתנו בהיעדרו, אם התקיימו אחד מאלה:

	
	
	
	
	(1)	בית המשפט נוכח שהיתה סיבה מוצדקת לאי התייצבותו;

	
	
	
	
	(2)	בית המשפט נוכח שהדבר דרוש כדי למנוע עיוות דין;

	
	
	
	
	(3)	הנאשם הודיע כי הוא כופר בכתב האישום או בחלק ממנו והמציא ראיות לכך שיש אפשרות סבירה שתוצאות פסק הדין ישתנו;

	
	
	
	
	(4)	בית המשפט נוכח כי העונש שהוטל עליו בהיעדרו היה חמור ויש להקל בו או שיש מקום לבחון את חומרת העונש לאור הנסיבות האישיות המיוחדות שהציג הנאשם בבקשתו.

	
	
	
	(א2)	בקשה לפי סעיף קטן (א1) תוגש בתוך שלושים ימים מהיום שהומצא לנאשם פסק הדין, אולם רשאי בית המשפט לדון בבקשה שהוגשה לאחר מועד זה מטעמים שיירשמו.

	
	
	
	(א3)	דיון בבקשה כאמור בסעיף קטן (א1) ייערך בנוכחותו של הנאשם, ובנוכחות התובע אם ביקש להצטרף כמשיב לבקשה, אולם בית המשפט רשאי לדחות את הבקשה בלי לקיים דיון בנוכחות הצדדים אם ראה כי בקשתו בכתב של הנאשם לא מקימה את אחד מהתנאים בסעיף קטן (א1), או אם החליט לקבל את בקשתו של הנאשם.";

	
	
	(2)	בסעיף קטן (ב), במקום "(ח) ו-(ט)" יבוא "(ט)".


דברי הסבר
הוראות סעיף 240 לחוק סדר הדין הפלילי [נוסח משולב], התשמ"ב–1982, מאפשרות לבית המשפט לדון נאשם בעבירות לפי פקודת התעבורה [נוסח משולב] (להלן – פקודת התעבורה), ופקודת ביטוח רכב מנועי [נוסח משולב], התש"ל–1970, שלא גרמו לתאונת דרכים שבה נחבל אדם חבלה של ממש, ולשפוט אותו בהיעדרו.
במסגרת זו ניתן לשפוט אדם בעבירות שבהן נגזרים עונשים חמורים הן בשל הלכות פסוקות והן בשל הוראות החוק המחייבות הטלות עונשים שלא יפחתו מסף מינימאלי הקבוע בחוק. כך יכול אדם להישפט בגין עבירה של נהיגה בשכרות (סעיף 62(3) לפקודת התעבורה) או נהיגה בזמן פסילה (סעיף 67 לפקודת התעבורה), בהיעדרו וייתכן שיוטלו עליו עונשים חמורים, ובלבד שאינם מאסר.
מהניסיון שהצטבר בבתי המשפט עולה כי רבים מהנאשמים לא מתייצבים לבית המשפט בשל בעיות חמורות של מסירת דברי דואר במקום מגוריהם ולעיתים גם בשל נסיבות אחרות.
בעניין הדרך הראויה לבקש לבטל את פסק הדין שניתן בהעדר הנאשם ניתן פסק דין בבית המשפט העליון – רע"פ 9142/01 סוראיה איטליא נ' מדינת ישראל (ניתן ביום 2 באוקטובר 2003) – אלא שפסק הדין אינו מיושם כראוי על ידי הגורמים הנוגעים בדבר והערה על כך ניתנה על ידי כבוד הנשיאה בייניש, בע"פ 4808/08 מדינת ישראל נ' שרון מנחם (ניתן ביום 6 בינואר 2009), בהעירה כי: "לצערנו, מתקבל הרושם כי הפרקטיקה שנקבעה בעניין איטליא והטילה חובת פירוט ואימות על המבקש ביטול פסק הדין וחובה על בית המשפט לנמק את החלטתו, אינה מקוימת הלכה למעשה, ומן הראוי שבעניין זה יקפידו המעורבים בהליך ואף בתי המשפט, לפעול לפי הכללים האמורים". 
כך או כך בתי המשפט לתעבורה נדרשים לעסוק בבקשות רבות לביטול פסקי דין שניתנו בהיעדר הנאשמים. מאחר שרובן של הבקשות הללו נדחות, ערכאות הערעור נדרשות לעסוק בערעורים רבים על החלטות בבקשות לביטול פסקי דין שניתנו בהיעדר הנאשם. בקשות וערעורים אלו גורמים לעומס יתר על בתי המשפט כך ש"שכרה" של המערכת יוצא בהפסדה. 
לצד זאת, דחיית הבקשות לביטול אותם פסקי דין שניתנו בהיעדר הנאשם גורמת לעיוות דין כאשר נחסמים שערי בית המשפט בפני נאשמים שאינם יכולים למצות את זכויותיהם הבסיסיות להביא את טיעוניהם בפני בית המשפט טרם יכריע בדינם.
הצעת חוק זו מטרתה לתקן עיוות זה ובסופו של דבר גם להקל הקלה משמעותית על העומס המוטל על מערכת בתי המשפט. 
הצעות חוק זהות הונחו על שולחן הכנסת השמונה-עשרה על ידי חברי הכנסת אורי מקלב ומשה גפני (פ/2890/18), על שולחן הכנסת התשע-עשרה על ידי חבר הכנסת אורי מקלב וקבוצת חברי הכנסת (פ/1135/19), על שולחן הכנסת העשרים על ידי חברי הכנסת אורי מקלב ומשה גפני (פ/1004/20), על שולחן הכנסת העשרים ושתיים על ידי חבר הכנסת אורי מקלב וקבוצת חברי הכנסת (פ/822/22) ועל שולחן הכנסת העשרים ושלוש על ידי חבר הכנסת משה גפני וקבוצת חברי הכנסת (פ/1215/23).
הצעת החוק זהה לפ/1215/23 ולפיכך לא נבדקה מחדש על ידי הלשכה המשפטית של הכנסת. 

